Stakings kos werkers miljoeneArgieffoto van werknemers wat staak. Foto: @WisaniMadibs / Twitter ’n Verslag deur die departement van indiensneming en arbeid toon dat Suid-Afrikaanse werkers in 2018 alleen ’n geraamde loon van R266 miljoen weens stakings verloor het. Werkonderbreking gedurende dié jaar was ook die hoogste in vyf jaar. Volgens die departement se Industrial Action Report (IAR) vir 2018 het meer geld in 2018 verlore gegaan as die R251 miljoen wat werkers gedurende 2017 verbeur het. Die verslag benadruk die ekonomiese gevolge van stakings vir werkgewers en werknemers. Werkgewers sal waarskynlik winste verloor as gevolg van stadige diens of verlies aan produksietyd. In 2018 was altesaam 137 712 werkers in arbeidsgeskille betrokke, bykans 11% meer as die vorige jaar. Die aantal werkonderbrekings het ook in 2018 toegeneem – vanaf 132 in 2017 tot 165 in 2018. Dit verteenwoordig ’n toename van 25% in stakings oor ŉ jaar se tyd. Die aantal werkonderbrekings in 2018 was boonop 3,5 keer meer as in 2014. “Die toename in die aantal stakings in 2018 het gekom op ’n tyd toe die land deur ’n tegniese resessie getref is en die bruto binnelandse produk (BBP) negatief presteer het in die tweede kwartaal van daardie jaar,” luidens die verslag. Gedurende 2018 het meer as een miljoen (1 158 945) werksdae verlore gegaan weens 165 nywerheidsgeskille. Dit verteenwoordig die somtotaal van die aantal werksdae per werker wat jaarliks verlore gegaan het. Dit dui op ’n toename van 20,7% vergeleke met die 960 489 werksdae wat in 2017 weens 132 stakings verlore gegaan het. Volgens die verslag het munisipale werkers asook werkers in die gesondheid- en maatskaplike dienstesektor in 2018 die meeste gestaak, met altesaam 77 stakings. Dié stakings het daartoe gelei dat 303 119 werksdae daardie jaar verlore gegaan het. Die vervaardigingsbedryf het in 2018 aan 23 stakings deelgeneem, met 227 040 verlore werksdae. Tussen 2014 en 2018 was die vraag na lone, bonusse, ander byvoordele, griewe teen werkgewers en onaangename werksomstandighede van die hoofredes waarom werkers tot protesoptrede oorgegaan het. In 2018 het die meerderheid werkers (68%) gestaak om hoër lone, bonusse en ander byvoordele van hul werkgewers te eis. Die stakingsneiging toon ’n hoër getal onbeskermde stakings in 2018 as in die vorige jaar, wat daarop dui dat vakbondleiers aandag aan dié kwessie sal moet gee.